Lørdag aften klokken 20.37 blev det officielt vinter i Danmark. I hvert fald hvis man spørger Vejdirektoratet. Vejdirektoratets saltbiler blev nemlig sendt på gaden for første gang denne vinter for at salte vejene i Vendsyssel, Vesthimmerland og Himmerland. Dermed kom vinteren først til Nordjylland i denne omgang, hvilket er et geografisk skifte i forhold til sidste år, hvor det var Svingbroen i Næstved, der fik den første dosis salt. Senere lørdag aften og natten til søndag blev det imidlertid også nødvendigt at salte i resten af landet, og søndag morgen havde stort set hele Danmark fået salt. Kun Storkøbenhavn og den vestlige del af Sønderjylland fik ikke saltbilerne at se i denne omgang. Vejdirektoratets Vintertjeneste Selve indsatsen med både saltbiler og sneplove styres af Vejdirektoratets Vintertjeneste, der har sæde i Vejdirektoratets vintervagtcentral i Aalborg. Centralen er bemandet med uddannede vintervagter, som hele vinteren overvåger vej- og vejrsituationen og bekæmper glatføre på statsvejene. Hvis vintervagten vurderer, at glatføre er opstået – eller vil opstå – sørger vintervagten for, at der bliver saltet og ryddet sne. Vinterens vejr fordrer dog også øget agtpågivenhed fra trafikanterne, ikke mindst hvis man skal ud at køre i de tidlige morgentimer. Du kan følge Vejdirektoratets saltning af veje og se, hvor saltspredere og sneplove er i gang – og hvor de har været - på www.vintertrafik.dk . Du kan også se de lokale og generelle vintermeldinger, blandt andet vej- og lufttemperaturer, ligesom siden giver adgang til cirka 400 kameraer.

Opsummering:
Lørdag aften og natten til søndag måtte saltbilerne i aktion for første gang denne vinter. Og det var Nordjylland, der fik den første salt.